**Veşti**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Te rog, iubite, mai trimite-mi veşti

La miezul nopţii, spune-mi despre tine,

Ce fus orar e-n lumea-n care eşti,

Cum trece timpul-n lipsa mea? Ţi-e bine?

Ce anotimpuri se succed şi cum

Te scuturi de aducerile-aminte

Când, milimetric, eu măsor pe drum

Distanţa dintre linişti şi cuvinte?

Ce fantezii brodezi pe depărtări

Ca să-mi aducă paşii mai aproape?

Tu poţi uita acele-mbrăţişări,

Sărutu-acela ultim de pe pleoape?

- Iubita mea, îţi scriu pe-un colţ de nor

Să ştii că noaptea-i rece fără tine,

Emoţiile stau la semafor,

Doar stelele coboară să m-aline.

E-acelaşi anotimp în care noi

Am împletit iubiri şi jurăminte,

Iar prin poeme, când desculţi, când goi,

Ne-am întâlnit, dincolo de cuvinte.

Aş vrea să-ţi spun că-n pieptul meu trăieşti

Şi mâna ta pe buze-alunecând

O simt şi-acum, deci mă întreb, ce veşti

Să-ţi mai trimit când sol mi-e orice gând?

Liliana Trif Ioan Grigoraș

Din volumul Din paradisul aproape pierdut -

Editura PIM Iași - 2015